RAPPORT MILL-KUMMISSJONI Fond ta' Solidarjetà tal-Unjoni Ewropea Rapport Annwali 2010 /* KUMM/2011/0694 finali */





WERREJ 1. Daħla 3 2. Applikazzjonijiet pendenti mill-2009 3 3. Applikazzjonijiet ġodda li waslu fl-2010 6 4. Il-Finanzjament 12 5. Il-Monitoraġġ 13 6. L-Għeluq 14 7. Il-Konklużjonijiet 15 Anness 1: Limiti minimi għal diżastri kbar applikabbli fl-2010 (ibbażati fuq iċ-ċifri tal-2008 għad-Dħul Nazzjonali Gross ) 17 Anness 2: Fond ta' Solidarjetà tal-Unjoni Ewropea Applikazzjonijiet Pendenti mill-2009 u Applikazzjonijiet Ġodda deċiżi fl-2010 19 Anness 3: L-applikazzjonijiet għall-Fond ta' Solidarjetà tal-UE mill-2002 'il hawn 22 RAPPORT MILL-KUMMISSJONI Fond ta' Soli darjetà tal-Unjoni Ewropea Rapport Annwali 2010 DAħLA Il-Fond ta’ Solidarjetà tal-Unjoni Ewropea (FSUE) twaqqaf fil-15 ta’ Novembru 2002[1]. L-Artikolu 12 tar-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea (minn hawn 'il quddiem – “Ir-Regolament”) jistipula li għandu jiġi ppreżentat rapport dwar l-attività tal-Fond matul is-sena ta' qabel lill-Parlament Ewropew u lill-Kunsill. Dan ir-rapport jippreżenta l-attivitajiet tal-Fond fl-2010 u jkopri, bħal fir-rapporti preċedenti, il-ġestjoni ta' applikazzjonijiet pendenti u ġodda u l-valutazzjoni tar-rapporti ta' implimentazzjoni bil-ħsieb li dawn jitħejjew biex jingħalqu. L-2010 kienet l-aktar sena li fiha kien hemm xogħol għall-Fond ta' Solidarjetà f’termini ta’ numru ta’ applikazzjonijiet riċevuti. Matul is-sena ġew sottomessi total ta' 17-il applikazzjoni ġdida għal għajnuna finanzjarja mill-Fond ta’ Solidarjetà, lill-Kummissjoni. Dawn l-applikazzjonijiet kollha kienu jikkonċernaw diżastri ta’ għargħar. Il-maġġoranza ta’ dawn il-każijiet ġew sottomessi biss fit-tieni nofs tas-sena u għal 6 applikazzjonijiet il-valutazzjoni u l-proċedura tal-adozzjoni kienu għadhom għaddejjin sal-aħħar tal-2010. Matul l-2010 il-Kummissjoni aċċettat disa' mill-applikazzjonijiet u ddeċidiet li l-kondizzjonijiet għall-mobilizzazzjoni tal-Fond ma kinux sodisfatti fil-każ ta’ ħames applikazzjonijiet oħra. B'kollox il-Kummissjoni pproponiet għajnuna li tammonta għal EUR 262,303 miljun li sussegwentement ġiet approvata mill-Parlament Ewropew u mill-Kunsill.[2] APPLIKAZZJONIJIET PENDENTI MILL-2009 Il-Greċja (nirien fil-foresti f'Attica ) Mill-21 ta’ Awwissu 2009 'il quddiem, ir-reġjun ta' Attica fil-Greċja sofra ħsara fl-infrastruttura, djar u uċuħ tar-raba' minn nirien li nfirxu mar-reġjun minħabba irjieħ qawwija. Fis-27 ta’ Ottubru 2009, fi żmien il-perjodu ta' 10 ġimgħat mid-data tal-ewwel dannu kkawżat mid-diżastru imposti mir-Regolament biex isiru l-applikazzjonijiet, l-awtoritajiet Griegi ssottomettew applikazzjoni għal għajnuna finanzjarja mill-Fond ta' Solidarjetà tal-UE. L-awtoritajiet Griegi stmaw il-ħsara diretta kkawżata min-nirien għal EUR 152,774 miljun. Dan l-ammont jirrappreżenta 0,07% tad-DNG Grieg li huwa ta' EUR 221,672 biljun (bbażat fuq id-dejta tal-2007), jiġifieri biss 11% tal-limitu minimu normali għall-mobilizzazzjoni tal-Fond għall-Greċja[3]. Minħabba li d-dannu totali baqa' taħt il-limitu, l-applikazzjoni ġiet eżaminata skont il-kriterji eċċezzjonali għal “diżastri reġjonali straordinarji”. Waħda mill-kondizzjonijiet għall-mobilizzazzjoni eċċezzjonali tal-Fond taħt il-kriterji reġjonali hija li trid tkun affettwata maġġoranza tal-popolazzjoni li tgħix fiż-żona milquta mid-diżastru. Il-gvern Grieg ibbaża l-applikazzjoni tiegħu fuq ir-reġjun ta' Attica u rrapporta li 106 404 residenti kienu milquta min-nirien, minn popolazzjoni totali ta’ ftit anqas minn 3,8 miljun abitant fir-reġjun ta' Attica. Dawn jirrappreżentaw 2,8% tal-popolazzjoni tar-reġjun, jiġifieri ħafna inqas mill-maġġoranza. Barra minn hekk, filwaqt li d-diżastru kien ikkawża danni serji lokalment l-applikazzjoni ma ppreżentat ebda evidenza li tippermetti li wieħed jikkonkludi li r-reġjun se jsofri minn riperkussjonijiet serji u fit-tul għall-kondizzjonijiet tal-għajxien u tal-istabbiltà ekonomika tiegħu - li huma l-kondizzjonijiet l-oħra li wieħed irid jissodisfa (kumulattivament) sabiex diżastru jikkwalifika eċċezzjonalment bħala "diżastru reġjonali straordinarju". Għaldaqstant, fit-28 ta' Mejju 2010 il-Kummissjoni ddeċidiet li l-applikazzjoni ma setgħetx tiġi aċċettata għaliex ma kinitx tissodisfa r-rekwiżiti stabbiliti fir-Regolament għall-mobilizzazzjoni eċċezzjonali tal-Fond. L-awtoritajiet Griegi ġew infurmati b'dan. Il-Greċja (L-għargħar f'Evia) Fit-12 ta' Settembru 2009 ir-reġjun tal-Gżira ta' Evia fil-lvant tal-Greċja sofra ħsara fid-djar, l-infrastruttura u l-agrikoltura bħala riżultat tal-għargħar li segwew xita qalila fiż-żona. Fis-17 ta' Novembru 2009, fi żmien għaxar (10) ġimgħat wara l-bidu tad-diżastru, l-awtoritajiet Griegi ssottomettew applikazzjoni lill-Fond għal għajnuna finanzjarja. L-awtoritajiet Griegi stmaw il-ħsara diretta kkawżata mill-għargħar għal EUR 82,233 miljun. Minħabba li kienu biss 6,26% tal-limitu minimu normali applikabbli għal Greċja għall-mobilizzazzjoni tal-Fond ta’ Solidarjetà, l-applikazzjoni ġiet eżaminata taħt il-kriterji eċċezzjonali għal "diżastri reġjonali straordinarji". Filwaqt li lokalment, l-għargħar kellhom effetti sinifikanti fir-reġjun ta' Evia, li rriżultaw fit-telf ta' ħajja waħda, telf ta' uċuħ tar-raba' u ħsara fin-netwerk tat-toroq reġjonali, l-applikazzjoni ma ppreżentat l-ebda evidenza ċara li l-maġġoranza tal-popolazzjoni fir-reġjun kienet ġiet affettwata. Barra minn hekk, l-applikazzjoni Griega naqset milli tagħti evidenza adegwata li turi li l-għargħar ikkawżaw riperkussjonijiet serji u fit-tul fuq il-kondizzjonijiet tal-għajxien u l-istabbiltà ekonomika tar-reġjun. Fit-28 ta' Mejju 2010, il-Kummissjoni għalhekk iddeċidiet li l-applikazzjoni ma ssodisfatx il-kondizzjonijiet għall-mobilizzazzjoni eċċezzjonali tal-Fond u nfurmat lill-awtoritajiet Griegi li l-applikazzjoni tagħhom ma ġietx aċċettata. Ċipru (maltempata) Fit-18 ta’ Settembru 2009, maltempata akkumpanjata minn għadd ta' trombi tar-riħ laqtu l-periferija ta’ Nikosija. L-awtoritajiet Ċiprijotti ressqu applikazzjoni għal għajnuna mill-Fond ta' Solidarjetà fis-6 ta’ Novembru 2009, madwar ġimagħtejn (2) qabel l-għeluq tal-perjodu ta' applikazzjoni ta' 10 ġimgħat. L-awtoritajiet Ċiprijotti stmaw il-ħsara diretta kkawżata mid-diżastru għal EUR 2,609 miljun. Dan l-ammont jirrappreżenta inqas minn 3% tal-limitu minimu normali għall-mobilizzazzjoni tal-Fond tas-Solidarjetà applikabbli għal Ċipru fl-2009 li huwa EUR 88,552 miljuni (jiġifieri 0,6% tad-DNG ibbażat fuq id-dejta tal-2007). Billi l-ħsara totali baqgħet taħt il-limitu normali għall-mobilizzazzjoni tal-Fond ta’ Solidarjetà, l-applikazzjoni ġiet eżaminata skont il-kriterji eċċezzjonali għal “diżastri reġjonali straordinarji”. Wara li ġiet valutata l-applikazzjoni l-Kummissjoni waslet għall-konklużjoni li din ma kinitx tissodisfa l-kondizzjoni kif stabbilita fir-Regolament (KE) Nru 2012/2002. Fil-fatt, l-applikazzjoni ma kien fiha ebda evidenza li tindika li l-parti l-kbira tal-popolazzjoni fir-reġjun li għalih tirreferi l-applikazzjoni kienet affettwata. Barra minn hekk, ma ġiet provduta ebda evidenza li turi li d-diżastru kkawża konsegwenzi serji u fit-tul fuq il-kondizzjonijiet tal-għajxien u l-istabbiltà ekonomika taż-żona affettwata. Għal dawn ir-raġunijiet, il-Kummissjoni fis-6 ta’ April 2010 ddeċidiet li l-applikazzjoni ma ssodisfatx il-kondizzjonijiet għall-mobilizzazzjoni eċċezzjonali tal-Fond u informat lill-awtoritajiet Ċiprijotti b'dan. L-Italja (Valangi ta' tajn u għargħar fi Sqallija) Fl-1 ta' Ottubru 2009, maltempata laqtgħet lil Sqallija u affettwat partikolarment il-provinċja ta’ Messina. Xita persistenti fiż-żoni kostali bejn Galati u Scaletta Zanclea kkawżat għadd ta' valangi tat-tajn u għargħar li bblukkaw xi meded ta’ sistemi tat-toroq kif ukoll il-ferrovija u l-awtostradi ewlenin. L-awtoritajiet Sqallin irrappurtaw li kien hemm 31 mewt u 122 korriment bħala konsegwenza diretta tal-valangi tat-tajn u l-għargħar, u 2 019 ruħ ġew evakwati minn djarhom. L-awtoritajiet Taljani ressqu applikazzjoni għall-Fond ta’ Solidarjetà fis-7 ta' Diċembru 2009, fi żmien il-perjodu ta' għaxar (10) ġimgħat li fih jiġu aċċettati l-applikazzjonijiet. L-awtoritajiet Taljani stmaw id-dannu dirett għal EUR 598,94 miljun. Il-ħsara tirrappreżenta 17,62% tal-limitu minimu normali għall-mobilizzazzjoni tal-Fond ta' Solidarjetà applikabbli għall-Italja fl-2009 li huwa EUR 3,399 biljun. Billi l-ħsara totali baqgħet taħt il-limitu normali għall-mobilizzazzjoni tal-Fond ta’ Solidarjetà, l-applikazzjoni ġiet eżaminata skont il-kriterji eċċezzjonali għal “diżastri reġjonali straordinarji”. L-applikazzjoni kienet relatata mal-provinċja ta’ Messina li għandha popolazzjoni totali ta’ 622 450 (ċifri mill-2005). F'din il-provinċja, ġew affettwati direttament 14 576 persuna, jew biss 2,2% tal-popolazzjoni li jirrappreżentaw biss parti żgħira ħafna tal-popolazzjoni tal-provinċja li għaliha jappartjenu. Barra minn hekk, filwaqt li l-applikazzjoni wriet li d-diżastru kien ikkawża dannu serju lokalment, dan id-dannu kien limitat għal territorju żgħir b'numru relattivament żgħir ta’ nies. Ma ġiet provduta l-ebda evidenza li turi li d-diżastru kkawża riperkussjonijiet serji u fit-tul fuq l-istabbilità ekonomika tar-reġjun. Għal dawn ir-raġunijiet, il-Kummissjoni fit-8 ta’ Ġunju 2010 ddeċidiet li l-applikazzjoni ma ssodisfatx il-kondizzjonijiet għall-mobilizzazzjoni eċċezzjonali tal-Fond taħt il-kriterji għal diżastri reġjonali straordinarji u infurmat lill-awtoritajiet Taljani b’dan. APPLIKAZZJONIJIET ġODDA LI WASLU FL-2010 L-Irlanda (għargħar) Mid-19 ta’ Novembru 2009 ’il quddiem, fl-Irlanda kien hemm għargħar kbar fi 15 mis-26 provinċji tagħha. L-għargħar ikkawżaw ħsara lill-infrastruttura pubblika inkluż toroq, ilma u faċilitajiet għall-ħażna tal-ilma kif ukoll ħafna dannu lid-djar u n-negozji. L-awtoritajiet Irlandiżi ressqu applikazzjoni għall-Fond fis-27 ta' Jannar 2010, fi żmien il-perjodu ta' għaxar (10) ġimgħat li fih jiġu aċċettati l-applikazzjonijiet. Informazzjoni ulterjuri li kienet meħtieġa biex titlesta l-valutazzjoni tal-applikazzjoni ġiet pprovduta fuq talba tal-Kummissjoni fil-15 ta' Ġunju 2010. L-awtoritajiet Irlandiżi stmaw id-dannu dirett għal EUR 520,9 miljun, li jirrappreżentaw 0,33% tad-DNG u 55,68% tal-limitu minimu normali għall-mobilizzazzjoni tal-Fond ta’ Solidarjetà applikabbli għall-Irlanda fl-2010 li huwa EUR 935,456 miljun. Minħabba li d-dannu baqa' taħt il-limitu, l-applikazzjoni Irlandiża ġiet eżaminata skont il-kriterji eċċezzjonali għal “diżastri reġjonali straordinarji”. L-evidenza pprovduta mill-awtoritajiet Irlandiżi wriet li l-maġġoranza tal-popolazzjoni fiż-żona milquta mid-diżastru kienet affettwata bil-konsegwenzi tal-għargħar. Barra minn hekk, il-livell għoli ta’ dannu lit-toroq u infrastruttura pubblika oħra u l-ħsara strutturali mifruxa lill-bini privat uriet adegwatament l-effetti fit-tul tad-diżastru fuq il-kondizzjonijiet tal-għajxien u l-istabbiltà ekonomika tar-reġjun milqut. Fl-14 ta' Settembru 2010, il-Kummissjoni għalhekk ikkonkludiet li l-applikazzjoni Irlandiża għandha tiġi aċċettata u pproponiet l-għoti ta' għajnuna ta' EUR 13 022 500. Il-proċedura ta' emenda korrispondenti tal-baġit tlestiet mill-Parlament Ewropew u mill-Kunsill fl-24 ta’ Novembru 2010. Wara l-iffirmar tal-Ftehim ta’ Implimentazzjoni mal-Irlanda, il-Kummissjoni ħallset l-għotja fit-22 ta’ Diċembru 2010. L-Italja (Għargħar fit-Toscana) Mill-25 ta’ Diċembru 2009, xita qalila kkaġunat għargħar u valangi tal-ħamrija tul il-kors tax-xmara Serchio fil-punent tat-Toscana, li affettwat 27 muniċipalità fil-Provinċja ta' Lucca u muniċipalità waħda fil-Provinċja ta' Pisa. Fl-4 ta' Marzu 2010, fi żmien għaxar (10) ġimgħat mill-bidu tal-għargħar, l-awtoritajiet Taljani ressqu applikazzjoni għall-Fond ta' Solidarjetà. Skont l-awtoritajiet Taljani, il-ħsara totali diretta kkawżata mill-għargħar ammontat għal EUR 211,701 miljun. Din iċ-ċifra tirrappreżenta 0,02% tad-DNG tal-Italja, u biss 6,11% tal-limitu minimu normali għall-mobilizzazzjoni tal-Fond ta' Solidarjetà applikabbli għall-Italja li kien EUR 3,467 biljun fl-2010. Għalhekk, l-applikazzjoni ġiet eżaminata skont il-kriterji eċċezzjonali għal "diżastri reġjonali straordinarji". L-applikazzjoni wriet li lokalment, l-għargħar ikkawżaw tfixkil fir-reġjun madwar ix-xmara Serchio, b’dannu lit-toroq, l-infrastruttura tal-ilma u s-servizzi pubbliċi kif ukoll bini privat u proprjetajiet oħra. Madanakollu, 1% biss tal-popolazzjoni lokali kienu milquta direttament mill-għargħar u l-awtoritajiet Taljani ma wrewx fl-applikazzjoni tagħhom li l-għargħar se jkollhom riperkussjonijiet serji u dewwiema fuq l-istabbiltà ekonomika fir-reġjun. Għal dawn ir-raġunijiet, il-Kummissjoni fit-8 ta’ Ġunju 2010 ddeċidiet li l-applikazzjoni ma ssodisfatx il-kondizzjonijiet għall-mobilizzazzjoni eċċezzjonali tal-Fond u informat lill-awtoritajiet Taljani b'dan. Spanja (Għargħar f'Andalucía) L-Andalucía ġarrbet għargħar li bdew fid-9 ta' Frar 2010 wara perjodu twil ta' xita qawwija. L-awtoritajiet Spanjoli ssottomettew applikazzjoni għall-għajnuna mill-Fond ta' Solidarjetà fid-19 ta’ April 2010. Ġiet rapportata ħsara ta’ EUR 709,74 miljun, li tirrappreżenta 20,47% tal-limitu minimu normali ta' EUR 3,467 biljun applikabbli għal Spanja għall-mobilizzazzjoni tal-Fond ta' Solidarjetà. Madankollu, wara valutazzjoni tal-applikazzjoni, il-Kummissjoni kkonkludiet li kien hemm ħsara kkawżata mill-għarar mhux rappurtata f'Diċembru 2009 u Jannar 2010 li saret mill-istess fenomenu meteoroloġiku. Il-perjodu ta' 10 ġimgħat biex titressaq applikazzjoni mid-data tal-ewwel ħsara kkawżata mid-diżastru għalhekk ma kinitx rispettata. Barra minn hekk, l-awtoritajiet Spanjoli ma pprovdewx biżżejjed evidenza li tippermetti valutazzjoni sħiħa tal-każ taħt il-kriterji eċċezzjonali għal “diżastri reġjonali straordinarji”. Għalhekk il-Kummissjoni ddeċidiet fil-5 ta’ Ottubru 2010 li l-kondizzjonijiet għall-mobilizzazzjoni eċċezzjonali tal-Fond ta' Solidarjetà ma ntalħqux u infurmat lill-awtoritajiet Spanjoli b’dan. Il-Portugall (Għargħar f'Madeira) Fl-20 ta' Frar 2010, il-Gżejjer Portugiżi ta’ Madeira u Porto Santo kienu milquta minn għargħar qawwija li rriżultaw fl-imwiet ta' 42 persuna u kkawżaw ħsara kbira f'partijiet tal-infrastruttura tal-gżejjer, bini pubbliku u privat, lill-biedja u lin-negozji. Il-Kummissjoni rċeviet applikazzjoni għal għajnuna mill-Fond ta' Solidarjetà mill-awtoritajiet Portugiżi fl-20 ta’ April 2010, xi ġimagħtejn qabel l-iskadenza tal-perjodu ta' 10 ġimgħat biex isiru l-applikazzjonijiet. Informazzjoni ulterjuri li kienet meħtieġa biex titlesta l-valutazzjoni tal-applikazzjoni waslet fuq talba tal-Kummissjoni fil-15 ta' Lulju 2010. L-awtoritajiet Portugiżi stmaw li l-ħsara diretta totali kkawżata mill-għargħar kienet ta' EUR 1,080 biljun. Iċ-ċifra tirrappreżenta 112,69% tal-limitu minimu normali għall-mobilizzazzjoni tal-Fond ta' Solidarjetà applikabbli għall-Portugall fl-2010 ta' EUR 958,406 miljun. Għalhekk id-diżastru kkwalifika bħala "diżastru maġġuri naturali" skont it-termini tar-Regolament tal-Fond ta' Solidarjetà. Matul l-avvenimenti devastanti, saret ħsara lil 153 pont, 400 dar ġew kompletament distrutti jew sofrew ħsara strutturali serja filwaqt li x-xatt ta' Funchal għandu bżonn rikostruzzjoni sinifikanti. Għalhekk fid-29 ta' Settembru 2010 l-Kummissjoni kkonkludiet li l-applikazzjoni ssodisfat il-kondizzjonijiet għall-mobilizzazzjoni tal-Fond u proponiet għotja ta’ EUR 31 255 790 lill-Portugall. Il-proċedura ta' emenda korrispondenti tal-baġit ġiet adottata mill-Parlament Ewropew u mill-Kunsill fil-15 ta’ Diċembru 2010. Wara l-konklużjoni tal-Ftehim ta’ Implimentazzjoni mal-Portugall il-Kummissjoni ħallset l-għotja fil-5 ta’ April 2011. Franza – (Il-Maltempata Xynthia) Fis-27 u 28 ta' Frar 2010, maltempata tax-xitwa laqtet kważi t-territorju kontinentali kollu ta' Franza. Hija kkawżat ħsarat kbar, partikolarment fil-kosta tal-punent ta’ Franza fejn ġew megħluba d-difiżi kontra l-baħar. L-awtoritajiet Franċiżi ppreżentaw applikazzjoni għal għajnuna mill-Fond ta' Solidarjetà fis-7 ta’ Mejju 2010, fi żmien l-iskadenza ta' 10 ġimgħat. Il-ħsara diretta totali kkawżata mill-maltempata fit-territorju Franċiż kienet stmata għal madwar EUR 2,5 biljun. Minħabba li din hija anqas mil-limitu ta’ EUR 3,467 biljun applikabbli għal Franza fl-2010 l-applikazzjoni Franċiża kienet soġġetta għal eżaminazzjoni taħt il-kriterji eċċezzjonali għal "diżastri reġjonali straordinarji". Sabiex jiġu sodisfatti dawn il-kriterji l-awtoritajiet Franċiżi għażlu li jillimitaw l-ambitu tal-applikazzjoni tagħhom għaż-żona l-aktar affettwata u ressqu applikazzjoni li ffokat fuq żona waħda koerenti fuq il-kosta tal-punent ta’ Franza li sofriet l-aktar danni mill-maltempata, stmati għal EUR 1,425 biljun. Dan l-ammont jirrappreżenta 41,12% tal-limitu minimu normali għal intervent tal-Fond. Iż-żona li tikkostitwixxi s-suġġett tal-applikazzjoni tikkonsisti minn 10 muniċipalitajiet fir-reġjun Vendée u 36 muniċipalità u 2 muniċipalitajiet parzjali fir-reġjun Charente-Maritime. Din iż-żona ġarrbet għargħar gravi wara maltempata qawwija. L-awtoritajiet Franċiżi stmaw li iktar minn 1 500 dar ikollhom jinqerdu minħabba l-iskala tal-ħsara strutturali. Barra minn hekk, l-għargħar fuq medda ta' 14 956 ettaru ta’ art kultivabbli kkawżaw telf kbir u ħsara fuq l-uċuħ tar-raba' minħabba depożiti tas-sodju fil-ħamrija. L-attività ekonomika li tiddependi fuq iż-żona kostali, partikolarment it-turiżmu u t-trobbija tal-gajdri, wkoll batiet bħala riżultat tal-ħsara kbira ambjentali u strutturali. Il-Kummissjoni għalhekk ikkunsidrat li l-applikazzjoni Franċiża ssodisfat il-kriterji eċċezzjonali għal "diżastri reġjonali straordinarji ” u fid-29 ta' Settembru 2010 ddeċidiet li tipproponi għajnuna lil Franza li tammonta għal EUR 35 635 750. Il-proċedura ta' emenda korrispondenti tal-baġit ġiet adottata mill-Parlament Ewropew u mill-Kunsill fil-15 ta’ Diċembru 2010. Wara l-konklużjoni tal-Ftehim ta’ Implimentazzjoni ma’ Franza, il-Kummissjoni ħallset l-għotja fl-14 ta’ Marzu 2011. Is-Slovakkja (għargħar) Fid-9 ta' Mejju 2010, parti kbira tas-Slovakkja ċentrali u tal-lvant ġiet mgħarrqa wara perjodu twil ta' xita qawwija[4]. L-awtoritajiet Slovakki applikaw għall-għajnuna mill-Fond ta’ Solidarjetà fis-16 ta’ Lulju 2010, fi żmien il-perjodu ta' 10 ġimgħat li fih għandhom isiru l-applikazzjonijiet. Fis-27 ta' Settembru 2010 l-awtoritajiet Slovakki ppreżentaw lill-Kummissjoni aktar dettalji inkluż aġġornament tal-estimi tagħhom tad-danni totali. L-għargħar ikkawżaw ħsarat kbar lit-toroq, djar u prodotti agrikoli. 45 895 abitazzjoni domestika ġew milquta mill-għargħar u 306 abitazzjoni domestika ġew affettwati minn valangi tat-tajn. In-netwerk tat-trasport fir-reġjun kien ukoll partikolarment milqut mill-għargħar. L-awtoritajiet Slovakki stmaw id-dannu dirett totali għal EUR 561,134 miljun. Dan l-ammont jirrappreżenta 0,89% tad-DNG tas-Slovakkja u jirrappreżenta 148,37% tal-limitu minimu normali għall-mobilizzazzjoni tal-Fond ta' Solidarjetà applikabbli għas-Slovakkja fl-2010 ta' EUR 378,205 miljun. Għalhekk, l-applikazzjoni Slovakka kwalifikat bħala “diżastru naturali maġġuri”. Għalhekk fil-15 ta' Diċembru 2010 il-Kummissjoni ddeċiediet li taċċetta l-applikazzjoni u pproponiet li tagħti għajnuna lis-Slovakkja li tammonta għal EUR 20 430 841. Il-proposta korrispondenti li temenda l-baġit saret fil-bidu ta' Jannar 2011. Il-Polonja (għargħar) Il-Polonja ġarrbet żewġ mewġiet interkonnessi ta’ għargħar f’Mejju u Ġunju 2010 li kienu kkawżati minn perjodu eċċezzjonali ta' xita qalila. L-ewwel ħsara kkawżata minn dawn l-għargħar kienet reġistrata fl-14 ta' Mejju 2010. L-awtoritajiet Pollakki ressqu applikazzjoni għall-Fond ta’ Solidarjetà fit-23 ta' Lulju 2010, fi żmien il-perjodu ta' għaxar (10) ġimgħat li fih jiġu aċċettati l-applikazzjonijiet. L-għargħar ikkawżaw dannu sinifikanti, prinċipalment madwar ix-xmara Vistula u Odra. 266 000 ruħ ġew affettwati mill-għargħar, inklużi 31 000 li ġew evakwati minn djarhom. Saru wkoll ħsarat mifruxa lin-negozji, l-agrikoltura u l-infrastruttura pubblika. Sabiex tlaħħaq mal-iskala tad-diżastru, il-Polonja talbet ukoll assistenza mill-Mekkaniżmu tal-Protezzjoni Ċivili Ewropew. Il-ħsara diretta totali ġiet stmata għal EUR 2,998 biljun li tirrappreżenta 0,846% tad-DNG Pollakk u taqbeż sewwa l-limitu normali għall-mobilizzazzjoni tal-Fond ta’ Solidarjetà applikabbli għall-Polonja fl-2010 ta' EUR 2,124 biljun. L-applikazzjoni tal-Polonja għalhekk issodisfat il-limitu minimu normali għall-mobilizzazzjoni tal-Fond u ġiet trattata bħala "diżastru naturali maġġuri". Għalhekk fil-15 ta' Diċembru 2010 il-Kummissjoni ddeċiediet li taċċetta l-applikazzjoni u pproponiet li tagħti għajnuna lill-Polonja li tammonta għal EUR 105 567 155. Il-proposta korrispondenti li temenda l-baġit saret fil-bidu ta' Jannar 2011. Ir-Repubblika Ċeka (għargħar) Ir-Repubblika Ċeka ressqet applikazzjoni għal għajnuna finanzjarja taħt il-kriterju "pajjiż ġar" wara li ġarrbet għargħar relatati għall-istess fenomenu meteoroloġiku li kkawża diżastri maġġuri fis-Slovakkja u fil-Polonja matul Mejju tal-2010. L-awtoritajiet Ċeki rrappurtaw ħsara mill-għargħar li bdew fit-18 ta' Mejju 2010 u sottomettew l-applikazzjoni tagħhom fit-23 ta' Lulju 2010, fi żmien il-perjodu ta' 10 ġimgħat. Il-kriterju ta' "pajjiż ġar" jippermetti lill-pajjiżi li sofrew mill-istess diżastru ta' pajjiż ġar li jkun ġie rikonoxxut bħala diżastru maġġuri li japplikaw għall-għajnuna, anke jekk l-ammont ta' ħsara huwa taħt il-limitu normali. Fil-każ tar-Repubblika Ċeka, l-għargħar ikkawżaw ħsara f'erba' reġjuni fit-tramuntana u fil-lvant tal-pajjiż. Aktar minn żewġ miljun abitanti ta’ dawn ir-reġjuni ġew milquta mill-għargħar minħabba ħsara strutturali lid-djar, telf ta' proprjetà privata, telf ta’ servizzi essenzjali u dannu lill-ekonomija lokali. Elf (1 000) ruħ ġew evakwati minn darhom. Il-ħsara totali diretta kkawżata mill-għargħar ammontat għal EUR 204,456 miljun. Filwaqt li dan jikkostitwixxi biss 0,15% tad-DNG Ċek, jew 24,81% tal-limitu minimu normali għall-mobilizzazzjoni tal-Fond ta' Solidarjetà fir-Repubblika Ċeka fl-2010 li kien ta' EUR 824,029 miljun, l-applikazzjoni ssodisfat il-kriterju ta' pajjiż ġar minħabba li kemm l-applikazzjonijiet tal-Polonja kif ukoll tas-Slovakkja ġew aċċettati bħala "diżastri maġġuri". Għalhekk fil-15 ta' Diċembru 2010 il-Kummissjoni ddeċidiet li taċċetta l-applikazzjoni Ċeka u pproponiet li tagħti għajnuna li tammonta għal EUR 5 111 401. Il-proposta korrispondenti li temenda l-baġit saret fil-bidu ta' Jannar 2011. L-Ungerija (għargħar) Bħala riżultat ta' xahar ta' xita li kważi ma qatgħet xejn f’Mejju u Ġunju tal-2010 kien hemm għargħar gravi fl-Ungerija li kkawżaw għargħar qawwija u ħsara fil-baċir tad-Danubju u fil-grigal tal-pajjiż. L-awtoritajiet Ungeriżi ssottomettew l-applikazzjoni tagħhom għall-assistenza għall-Fond ta' Solidarjetà fl-24 ta’ Lulju 2010, fi żmien il-perjodu ta' 10 ġimgħat. L-applikazzjoni Ungeriża tat dettalji dwar id-dannu estensiv li sar lill-infrastruttura, minħabba li għerqu t-toroq u kien hemm 612-il inċident separat ta’ ħsara lin-netwerk ferrovjarju tal-Ungerija. L-ekonomija, partikolarment fiż-żoni rurali, sofriet minħabba l-għargħar u l-maltempati bis-silġ, fejn madwar 145 000 ettaru ta’ art ma setgħetx tintuża. L-operazzjoni ta' salvataġġ kienet teħtieġ l-evakwazzjoni ta' 5 259 persuna. L-awtoritajiet Ungeriżi rrappurtaw danni diretti totali ta’ EUR 719,343 miljun, li jirrappreżentaw 0,73% tad-DNG Ungeriż u jirrappreżentaw 121,78% tal-limitu minimu normali għall-mobilizzazzjoni tal-Fond ta' Solidarjetà applikabbli għall-Ungerija fl-2010 li kien ta' EUR 590,710 miljun. Peress li d-danni kienu ogħla mil-limitu normali għall-mobilizzazzjoni tal-Fond, l-applikazzjoni kwalifikat bħala "diżastru naturali maġġuri". Il-Kummissjoni aċċettat l-applikazzjoni tal-Ungerija fil-15 ta' Diċembru 2010 u proponiet li tagħti għajnuna ta’ EUR 22 485 772 lill-Ungerija. Il-proposta korrispondenti li temenda l-baġit saret fil-bidu ta' Jannar 2011. Il-Kroazja (għargħar) Ir-reġjuni ċentrali tal-lvant tal-Kroazja kienu vittmi tal-istess kondizzjonijiet meteoroloġiċi li kkawżaw id-diżastru tal-għargħar fl-Ungerija bejn Mejju u Ġunju 2010. Bħala ġar tal-Ungerija, il-Kroazja setgħet tissottometti applikazzjoni għal għajnuna finanzjarja mill-Fond ta’ Solidarjetà taħt il-kriterju ta' "pajjiż ġar". Wara li sofriet l-ewwel ħsarat fil-31 ta’ Mejju 2010, l-awtoritajiet Kroati ressqu applikazzjoni fid-9 ta’ Awwissu 2010, fi żmien il-perjodu ta' 10 ġimgħat. L-għargħar u l-maltempati tas-silġ rriżultaw fi ħsara sinifikanti lil 687 dar, danni lill-provvisti tal-ilma, toroq blukkati fil-livell lokali u dak reġjonali, u l-evakwazzjoni ta' 112-il familja minn djarhom. Il-ħsara totali diretta ġiet ikkalkulata għal EUR 153 039 miljun, li tirrappreżenta 55,49% tal-limitu minimu normali għall-mobilizzazzjoni tal-Fond ta' Solidarjetà fil-Kroazja fl-2010 li kien ta' EUR 275,804 miljun. Minħabba li l-istess fenomenu kkwalifika bħala diżastru maġġuri fl-Ungerija, l-applikazzjoni Kroata ġiet aċċettata taħt il-kriterju ta' "pajjiż ġar". Il-Kummissjoni fil-15 ta' Diċembru 2010 għalhekk iddeċidiet li tagħti għajnuna finanzjarja ta' EUR 3 825 983 lill-Kroazja. Il-proposta korrispondenti li temenda l-baġit saret fil-bidu ta' Jannar 2011. Ir-Rumanija (għargħar) Fit-23 ta' Ġunju 2010 beda perjodu ta' għargħar u valangi tal-ħamrija li affettwa l-parti l-kbira tar-reġjuni tar-Rumanija u kkawża ħsarat kbar madwar il-pajjiż. L-awtoritajiet Rumeni ssottomettew applikazzjoni għal għajnuna finanzjarja mill-Fond ta’ Solidarjetà fil-31 ta’ Awwissu 2010, fi ħdan il-perjodu ta’ 10 ġimgħat biex isiru l-applikazzjonijiet. L-għargħar Rumeni affettwaw total ta' 6,7 miljun ruħ, inkluż 15 000 persuna li kellhom jiġu evakwati minn djarhom. Kien hemm ħsarat u interruzzjonijiet sinifikanti fuq in-netwerk tat-toroq, fejn ġew affettwati 5 257 km ta' netwerks ta' toroq, filwaqt li infrastruttura oħra bħal dik tal-ilma u il-faċilitajiet tad-dranaġġ ukoll sofrew danni serji. L-għargħar ikkawżaw ukoll ħsara lill-ekonomija Rumena, b'110 585 ettaru ta’ art agrikola u 8 222 ettaru ta’ foresta li ma setgħux jintużaw minħabba l-għargħar. Il-ħsara diretta totali ġiet stmata mill-awtoritajiet Rumeni għal EUR 875,758 miljun. Dan l-ammont jirrappreżenta 0,67% tad-DNG tar-Rumanija u jaqbeż il-limitu normali għall-mobilizzazzjoni tal-Fond ta’ Solidarjetà li huwa ta' EUR 787,935 miljun. Bħala konsegwenza l-applikazzjoni Rumena kwalifikat bħala “diżastru naturali maġġuri”. Il-Kummissjoni aċċettat l-applikazzjoni tar-Rumanija fil-15 ta’ Diċembru 2010 u proponiet għajnuna li tammonta għal EUR 24 967 741. Il-proposta korrispondenti li temenda l-baġit saret fil-bidu ta' Jannar 2011. Applikazzjonijiet Pendenti Fl-2010 waslu total ta' 17-il applikazzjoni. Minħabba li uħud minn dawn l-applikazzjonijiet waslu lejn l-aħħar tas-sena il-valutazzjoni tagħhom kompliet fl-2011. Dawn kienu applikazzjonijiet minn Franza (għargħar f'Var), ir-Repubblika Ċeka (għargħar tal-ħarifa), il-Ġermanja (l-għargħar f'Sachsen), il-Kroazja u s-Slovenja (l-għargħar ta' Settembru), u l-Ungerija (meta nfirxet il-ħama ħamra). Dawn l-applikazzjonijiet se jiġu indirizzati kompletament fir-Rapport Annwali tal-2011 tal-Fond ta' Solidarjetà tal-Unjoni Ewropea. IL-FINANZJAMENT Fl-2010, ingħatat għotja mill-Fond ta' Solidarjetà għal każ wieħed li l-applikazzjoni tiegħu kienet waslet f'Jannar tal-2010 (għargħar fl-Irlanda). L-Abbozz Preliminari tal-Baġit Emendatorju Nru 7/2010[5] korrispondenti kien approvat mill-Awtorità tal-Baġit fit-24 ta’ Novembru 2010. Għal żewġ applikazzjonijiet oħra li waslu fl-2010, ġie mobilizzat ukoll il-Fond. Abbozz Preliminari tal-Baġit Emendatorju Nru 8/2010[6] jkopri l-għargħar li laqtu l-Portugall (għargħar f'Madeira) u Franza (il-maltempata Xynthia) u ġie approvat mill-Awtorità Baġitarja fil-15 ta' Diċembru 2010. Il-ħlasijiet saru fil-bidu tal-2011 wara l-adozzjoni ta' deċiżjonijiet ta' għotja u wara li ġew iffirmati il-ftehimiet ta' implimentazzjoni. Stat Benefiċjarju | Id-Diżastru | Kategorija | L-ammont mogħti (EUR) | L-Irlanda | Għargħar (Novembru 2009) | reġjonali | 13 022 500 | Il-Portugall | Għargħar f'Madeira | maġġuri | 31 255 790 | Franza | Il-maltempata Xynthia | reġjonali | 35 635 750 | Total | 79 914 040 | IL-MONITORAġġ L-Italja (It-Terremot ta’ Abruzzo) Il-Kummissjoni wettqet żjara ta’ monitoraġġ fl-Aquila u f'Ruma mill-11 sat-13 ta’ April 2010 sabiex tiġi infurmata dwar is-sistemi mdaħħla fis-seħħ mill-awtoritajiet Taljani biex jimplimentaw l-għotja tal-Fond ta’ Solidarjetà ta’ EUR 493,8 miljun wara t-terremot ta’ April 2009. It-terremot ta’ Aquila fir-Reġjun Taljan ta' Abbruzzo kien l-akbar diżastru mill-ħolqien tal-Fond lil hawn u sussegwentament wassal għall-akbar għotja qatt mogħtija li tlaħħaq għal kważi nofs biljun Ewro[7]. Il-Kummissjoni staqsiet partikolarment dwar allegazzjonijiet li saru fil-media dwar involviment possibbli tad-Dipartiment Nazzjonali tal-Protezzjoni Ċivili f'irregolaritajiet dwar l-għoti tal-kuntratti relatati max-xogħlijiet tar-rikostruzzjoni fl-Aquila iżda ma sabet l-ebda evidenza biex tissostanzja dawn l-allegazzjonijiet. Iż-żjara kienet milqugħa mill-awtoritajiet Taljani li pprovdew biżżejjed informazzjoni dettaljata dwar l-implimentazzjoni tal-għotja tal-Fond ta’ Solidarjetà u tas-sistema fis-seħħ sabiex tiggarantixxi r-regolarità u l-legalità tan-nefqa. Min-naħa tal-Kummissjoni, iż-żjara pprovdiet assigurazzjonijiet dwar il-funzjonament tas-sistemi implimentati u l-progress li sar. Mill-informazzjoni li waslet, l-għotja tal-Fond ta’ Solidarjetà intużat b'mod effiċjenti u tirrispetta r-regoli imposti mir-Regolament tal-Fond ta' Solidarjetà, id-deċiżjoni ta’ għotja u l-ftehim ta' implimentazzjoni. Din l-impressjoni ġiet kkonfermata mir-rapport ta’ implimentazzjoni sottomess mill-awtoritajiet Taljani kmieni fl-2011. Franza (il-maltempata Klaus) Il-Kummissjoni wettqet żjara ta’ monitoraġġ fi Franza fil-15 ta’ Ġunju 2010 sabiex tiġi infurmata dwar is-sistemi mdaħħla fis-seħħ mill-awtoritajiet Franċiżi biex jimplimentaw l-għotja tal-Fond ta’ Solidarjetà ta’ EUR 109,4 miljun wara l-maltempata Klaus li laqtet serjament ir-reġjun ta' Aquitaine, il-Pirinej tan-Nofsinhar u Languedoc-Roussillon f'Jannar 2009. Il-maltempata Klaus fil-lbiċ ta’ Franza kienet diżastru ieħor maġġuri bi ħsarat konsiderevolment ogħla mill-medja. Bħal f’okkażjonijiet preċedenti, dawn iż-żjarat intlaqgħu tajjeb mill-awtoritajiet ikkonċernati u pprovdew opportunità biex jiġu ċċarati ċerti kwistjonijiet tekniċi bħal dawk li jinvolvu l-eliġibilità tan-nefqa, l-iskadenza għall-użu tal-għotja u kwistjonijiet ta' kontroll. Iż-żjara tat ukoll iċ-ċans lill-Kummissjoni biex tieħu impressjoni tal-valur miżjud tal-Fond ta’ Solidarjetà u biex tiġbor informazzjoni dwar is-sistemi ta' implimentazzjoni. L-GħELUQ L-Artikolu 8(2) tar-Regolament tal-Fond ta’ Solidarjetà jistipula li mhux aktar tard minn sitt xhur wara l-iskadenza tal-perjodu ta' sena mid-data tal-ħlas tal-għotja, l-Istat benefiċjarju għandu jippreżenta rapport dwar l-eżekuzzjoni finanzjarja tal-għotja (minn hawn 'il quddiem: “rapport ta’ implimentazzjoni”) bi stqarrija li tiġġustifika n-nefqa (minn hawn 'il quddiem: “stqarrija ta’ validità”). Fi tmiem din il-proċedura, il-Kummissjoni għandha tagħlaq l-assistenza mill-Fond. Matul l-2010, ingħalqu erba' fajls tal-Fond ta’ Solidarjetà. 1. Dwar l-għeluq tal-assistenza fil-każ relatat mal-maltempata tar-riħ fis- Slovakkja fl-2005, li għaliha ngħatat għajnuna finanzjarja ta’ EUR 5 667 578, ir-rapport ta’ implimentazzjoni wasal fid-9 ta’ Mejju 2007. Bħala riżultat tal-iżball fir-rata tal-kambju użata mill-awtoritajiet Slovakki, in-nefqa ddikjarata kienet EUR 34 992,28 anqas mill-ammont mogħti. Sabiex issolvi l-kwistjoni tan-nuqqas ta' nefqa minħabba r-rata tal-kambju żbaljata li ntużat, il-Kummissjoni pproponiet li s-Slovakkja għandha tiddikjara nefqa ulterjuri biex tkopri d-differenza. F'Marzu 2010, l-awtoritajiet Slovakki ddikjaraw nefqa ulterjuri li nstabet li hija eliġibbli taħt it-termini tar-Regolament, id-Deċiżjoni tal-Għotja u l-Ftehim ta' Implimentazzjoni. Il-Kummissjoni għalqet il-fajl f’Mejju 2010. 2. Fil-każ dwar id-diżastru tal-għargħar fil- Bulgarija ta' Awwissu 2005, ngħatat għajnuna finanzjarja li tammonta għal EUR 10 632 185 u r-rapport ta’ implimentazzjoni wasal fis-17 ta’ Jannar 2008. L-awtoritajiet Bulgari fl-istqarrija ta' validità tagħhom iddikjaraw li n-nefqa kienet EUR 35 090 anqas mill-ammont mogħti. Barra minn hekk, ix-xogħol ta' awditjar mill-awtoritajiet Bulgari żvela nefqa ineliġibbli ta' EUR 8 476. Konsegwentement, u bi ftehim mal-awtoritajiet Bulgari, il-Kummissjoni bdiet proċedura ta' rkupru u l-ammont ta' EUR 43 566 ġie rkuprat mingħand l-awtoritajiet Bulgari fid-29 ta' Diċembru 2008. Aktar analiżi u valutazzjoni mill-Kummissjoni tlestew fir-rebbiegħa tal-2010. Il-Kummissjoni għalqet il-każ f’Mejju 2010. 3. Fir-rigward tad-diżastru kkawżat mill-maltempata tar-riħ fil- Latvja f'Jannar 2005, għotja ta’ EUR 9 487 180 tħallset lill-awtoritajiet Latvjani. Ir-rapport dwar l-implimentazzjoni wasal għand il-Kummissjoni fil-5 ta’ Novembru 2007. L-awtoritajiet Latvjani ddikjaraw nefqa ta' EUR 114 458,80 bħala mhux użat u ineliġibbli. Sabiex titlesta l-valutazzjoni, il-Kummissjoni talbet aktar informazzjoni mingħand l-awtoritajiet Latvjani. Ġie miftiehem li jiġi rkuprat l-ammont ta' EUR 114 458,80. Il-Kummissjoni bdiet il-proċedura ta’ rkupru u l-ammont wasal għand il-Kummissjoni f'Awwissu 2010. 4. Ir-raba' fajl ta' għeluq kien jikkonċerna d-diżastru tal-għargħar fl- Awstrija f'Awwissu 2005, li għalih kienet ingħatat għajnuna finanzjarja ta' EUR 14 798 589 u kien wasal rapport dwar l-implimentazzjoni fit-12 ta’ Frar 2008. Wara valutazzjoni bir-reqqa mis-servizzi tal-Kummissjoni, kien hemm bżonn li tintalab aktar informazzjoni rigward l-istqarrija ta' validità. L-awtoritajiet Awstrijaki pprovdew din l-informazzjoni addizzjonali u, peress li ma nstabu ebda irregolaritajiet, il-Kummissjoni għalqet il-fajl f'Diċembru 2010. Fl-2010, il-Kummissjoni rċeviet rapporti finali dwar l-implimentazzjoni għal għotjiet li saru fl-2008 mir-Renju Unit (għargħar), Franza (tempesti f'Dean/Antilles), il-Greċja (nirien forestali) u s-Slovenja (għargħar). Fl-aħħar tal-perjodu kopert minn dan ir-rapport annwali kienet għadha għaddejja l-valutazzjoni ta' dawn ir-rapporti ta' implimentazzjoni. IL-KONKLUżJONIJIET L-operazzjoni tal-Fond ta' Solidarjetà fl-2010 għal darb'oħra kkonfermat l-esperjenza miksuba fis-snin preċedenti. Din tista’ titqassar kif ġej: - Għal diżastri maġġuri bi ħsarat li jaqbżu l-limitu minimu - relattivament għoli - l-Fond ta' Solidarjetà jaħdem b'mod pjuttost sodisfaċenti. Il-kriterji huma ċari u sempliċi biex jiġu valutati, il-pajjiżi normalment ma jkollhomx diffikultajiet biex jippreparaw applikazzjoni. Ir-rata ta' suċċess għadha 100%. - B’kuntrast, l-applikazzjonijiet għal diżastri iżgħar preżentati taħt ir-regoli eċċezzjonali msejħa diżastri regjonali straordinarji jippreżentaw diffikultajiet serji partikolarment minħabba li l-kriterji stabbiliti fir-Regolament jidhru li huma kkumplikati u ftit li xejn ċari. L-obbligu għall-istati li jiddefinixxu fl-applikazzjoni tagħhom ir-reġjun milqut bħala żona koerenti unika li fiha trid tkun affettwata l-maġġoranza tal-popolazzjoni spiss ma tirriflettix ir-realtà. F’ħafna każijiet anki diżastri reġjonali jolqtu żoni li mhumiex marbuta ġeografikament (pereżempju għargħar f'diversi baċiri tax-xmajjar) li tirrendi d-definizzjoni ta' żona koerenti unika diffiċli. Barra minn hekk, li turi effetti serji u fit-tul fuq l-istabbiltà ekonomika tar-reġjun milqut jidher li huwa eżerċizzju pjuttost spekulattiv, ekonomikament mhux sod ħafna u f’kull każ jinvolvi ħafna xogħol, u huwa diffiċli biex jiġi stmat, speċjalment għal żoni iżgħar. Sa issa madwar żewġ terzi tal-applikazzjonijiet ippreżentati taħt din ir-regola ma jiġux aċċettati minħabba li ma jissodisfawx il-kriterji. - Ġeneralment qed jinħass li l-Fond għandu juri rispons aħjar u l-għajnuna għandha ssir disponibbli aktar malajr. Filwaqt li tabilħaqq il-Fond qatt ma nħoloq bħala strument ta' emerġenza huwa leġittimu li wieħed jistenna li l-għajnuna finanzjarja tkun disponibbli mill-aktar fis possibbli. Dewmien li jista' saħansitra jkun ta' sena, b'mod ċar huwa twil wisq. Taħt ir-regoli tar-Regolament tal-Fond ta' Solidarjetà kurrenti ftit li xejn hemm kamp ta' applikazzjoni biex jiġu indirizzati dawn il-kwistjonijiet (u xi oħrajn). L-ewwel tentattiv mill-Kummissjoni fl-2005 sabiex ittejjeb il-funzjonament tal-Fond billi jiġi propost Regolament ġdid dwar il-Fond ta’ Solidarjetà kien milqugħ tajjeb mill-Parlament Ewropew iżda ma sabx appoġġ fost l-Istati Membri. Il-Kummissjoni għalhekk għażlet strateġija ġdida u fis-6 ta' Ottubru 2011 preżentat Komunikazzjoni dwar il-Futur tal-Fond ta' Solidarjetà[8]. Din il-Komunikazzjoni tanalizza l-funzjonament tal-Fond f'aktar dettal, tenfasizza kwistjonijiet u tippreżenta soluzzjonijiet possibbli. Hija maħsuba biex tiddiskuti l-Komunikazzjoni mal-partijiet interessati, partikolarment mal-Istati Membri, il-Parlament Ewropew u r-reġjuni. Fit-tieni stadju u skont ir-riżultat tad-diskussjonijiet, il-Kummissjoni tista' tippreżenta proposta leġiżlattiva biex taġġusta u ttejjeb ir-Regolament attwali. Anness 1: Limiti minimi għal diżastri kbar applikabbli fl-2010(ibbażati fuq iċ-ċifri tal-2008 għad-Dħul Nazzjonali Gross ) (Miljun €) | Il-pajjiż | DNG 2008* | 0.6 % tal-DNG* | Limitu minimu ta' diżastru maġġuri 2010* | AT | ÖSTERREICH | 277 386 | 1 664.317 | 1 664.317 | BE | BELGIË/BELGIQUE | 346 971 | 2 081.826 | 2 081.826 | BG | BULGARIA | 33 613 | 201.680 | 201.680 | CY | KYPROS | 16 125 | 96.749 | 96.749 | CZ | ČESKÁ REPUBLIKA | 137 338 | 824.029 | 824.029 | DE | DEUTSCHLAND | 2 536 990 | 15 221.940 | 3 466.573** | DK | DANMARK | 236 286 | 1 417.714 | 1 417.714 | EE | EESTI | 15 104 | 90.623 | 90.623 | EL | ELLADA | 231 285 | 1 387.712 | 1 387.712 | ES | ESPAÑA | 1 060 554 | 6 363.324 | 3 466.573** | FI | SUOMI/FINLAND | 184 311 | 1 105.866 | 1 105.866 | FR | FRANCE | 1 963 018 | 11 778.108 | 3 466.573** | HU | MAGYARORSZÁG | 98 452 | 590.710 | 590.710 | IE | ÉIRE/IRELAND | 155 909 | 935.456 | 935.456 | IT | ITALIA | 1 548 138 | 9 288.830 | 3 466.573** | LT | LIETUVA | 31 216 | 187.296 | 187.296 | LU | LUXEMBOURG (G.D.) | 29 716 | 178.294 | 178.294 | LV | LATVIJA | 22 812 | 136.874 | 136.874 | MT | MALTA | 5 513 | 33.077 | 33.077 | NL | NEDERLAND | 580 214 | 3 481.284 | 3 466.573** | PL | POLSKA | 354 153 | 2 124.920 | 2 124.920 | PT | PORTUGAL | 159 734 | 958.406 | 958.406 | RO | ROMÂNIA | 131 323 | 787.935 | 787.935 | SE | SVERIGE | 339 519 | 2 037.115 | 2 037.115 | SI | SLOVENIJA | 36 278 | 217.669 | 217.669 | SK | SLOVENSKO | 63 034 | 378.205 | 378.205 | UK | UNITED KINGDOM | 1 854 711 | 11 128.264 | 3 466.573** | TR | TÜRKIYE | 373 991 | 2 243.944 | 2 243.944 | HR | HRVATSKA | 45 967 | 275.804 | 275.804 | Il-limiti minimi huma definiti bħala dawk aktar baxxi minn 0,6% tad-DNG jew EUR 3 biljun fi prezzijiet tal-2002. *Ċifri mqarrba ** ~ € 3 biljun fi prezzijiet tal-2002 ANNESS 2: FOND TA' SOLIDARJETÀ TAL-UNJONI EWROPEA APPLIKAZZJONIJIET PENDENTI MILL-2009 U APPLIKAZZJONIJIET ĠODDA DEċIżI FL-2010[9] Id-data tal-ewwel ħsara | 27/02/10 | 09/05/10 | 14/05/10 | 18/05/10 | 15/05/10 | 31/05/10 | 23/06/10 | Id-data tal-applikazzjoni | 07/05/10 | 16/07/10 | 23/07/10 | 23/07/10 | 24/07/10 | 9/08/10 | 31/08/10 | It-tagħrif komplet disponibbli fi | 07/05/10 | 27/09/10 | 23/07/10 | 23/07/10 | 24/07/10 | 9/08/10 | 31/08/10 | Il-limitu minimu ta' diżastru maġġuri (EUR m) | 3466.57 | 378.21 | 2124.92 | 824.03 | 590.71 | 275.8 | 787.94 | Il-ħsara diretta totali (EUR m) | 1425.43 | 561.13 | 2998.99 | 204.46 | 719.34 | 153.04 | 875.76 | Il-kategorija | reġjonali | maġġuri | maġġuri | ġirien | maġġuri | ġirien | maġġuri | Il-ħsara/il-limitu minimu | 41.12% | 148.37% | 141.13% | 24.81% | 121.78% | 55.49% | 111.15% | Il-kost ta' attivitajiet eliġibbli ta' emerġenza (EUR m) | 473.84 | 78.42 | 2195.66 | 136.95 | 194.2 | 11.67 | 715.03 | Il-kost eliġibbli/ ħsara totali | 33.24% | 13.98% | 73.21% | 66.98% | 27% | 7.63% | 81.65% | L-għajnuna/il-kost eliġibbli | 7.52% | 26.05% | 4.81% | 3.73% | 11.58% | 32.78% | 3.49% | Ir-Rata tal-għajnuna (% tal-ħsara totali) | 2.5% | 3.64% | 3.52% | 2.5% | 3.13% | 2.5% | 2.85% | Id-data tad-Deċiżjoni tal-Għotja | 14/01/11 | 2011 | 2011 | 2011 | 2011 | 2011 | 2011 | Id-data tal-Ftehim ta' Implimentazzjoni | 10/02/11 | 2011 | 2011 | 2011 | 2011 | 2011 | 2011 | L-għajnuna mogħtija (EUR) | 35 635 750 | 20 430 841 | 105 567 155 | 5 111 401 | 22 485 772 | 3 825 983 | 24 967 741 | ANNESS 3: L-APPLIKAZZJONIJIET GħALL-FOND TA' SOLIDARJETÀ TAL-UE MILL-2002 'IL HAWN 2 | CZ | Għargħar | 2 300 | maġġuri | 129 | 3 | FR | Għargħar (Le Gard) | 835 | reġjonali | 21 | 4 | DE | Għargħar | 9 100 | maġġuri | 444 | L-għajnuna totali għall-applikazzjonijiet tal-2002 | 728 | 2 0 0 3 | 1 | ES | Tixrid ta’ żejt fil-baħar (Prestige) | 436 | reġjonali | 8.626 | 2 | IT | Terremot (Molise/Apulia) | 1 558 | reġjonali | 30.826 | 3 | IT | Eruzzjoni vulkanika (Etna) | 894 | reġjonali | 16.798 | 4 | IT | Għargħar (It-Tramuntana tal-Italja) | (1 900) | (maġġuri) | Miċħuda | 5 | GR | Temp xitwi kiefer | (mhux ċara) | (maġġuri ?) | Miċħuda | 6 | PT | Nirien fil-foresti | 1 228 | maġġuri | 48.539 | 7 | FR | Nirien fil-foresti (in-Nofsinhar ta' Franza) | 531 | (reġjonali) | Miċħuda | 8 | ES | Nirien fil-foresti (fruntiera mal-Portugall) | 53 | pajjiż ġar | 1.331 | 9 | MT | Għargħar | 30 | maġġuri | 0.961 | 10 | IT | Għargħar (Friuli Venezia-Giulia) | (525) | (reġjonali) | Miċħuda | L-għajnuna totali għall-applikazzjonijiet tal-2003 | 107.081 | 2 0 0 4 | 1 | FR | Għargħar (id-delta tar-Rhone) | 785 | reġjonali | 19.625 | 2 | ES | Għargħar (Malaga) | (73) | (reġjonali) | Miċħuda | 3-9 | ES | Nirien fil-foresti (7 applikazzjonijiet) | (480) | (reġjonali) | is-seba’ applikazzjonijiet (7) ġew kollha miċħuda | 10 | SK | Għargħar | (29) | (reġjonali) | Miċħuda | 11 | SI | Terremot | (13) | (reġjonali) | revokata | L-għajnuna totali għall-applikazzjonijiet tal-2004 | 19.625 | 2 0 0 5 | 1 | SK | Maltempata (Tatras) | 203 | maġġuri | 5.668 | 2 | IT | Għargħar (Sardenja) | (223, sopravalutat) | (reġjonali) | Miċħuda | 3 | EE | Maltempata | 48 | maġġuri | 1.29 | 4 | LV | Maltempata | 193 | maġġuri | 9.487 | 5 | SE | Il-Maltempata "Gudrun" | 2 297 | maġġuri | 81.725 | 2 0 0 5 | 6 | LT | Maltempata | 15 | pajjiż ġar | 0.379 | 7 | GR | L-għargħar ta' Evros | (112) | (reġjonali) | Miċħuda | 8 | RO | Għargħar tar-rebbiegħa | 489 | maġġuri | 18.798 | 9 | BG | Għargħar tar-rebbiegħa | 222 | maġġuri | 9.722 | 10 | BG | Għargħar tas-sajf | 237 | maġġuri | 10.632 | 11 | RO | Għargħar tas-sajf | 1 050 | maġġuri | 52.4 | 12 | AT | Għargħar (Tyrol/Vorarlberg) | 592 | reġjonali | 14.799 | L-għajnuna totali għall-applikazzjonijiet tal-2005 | 204.905 | 2 0 0 6 | 1 | UK | Splużjoni fid-depożitu taż-żejt ta’ Buncefield | (700) | (reġjonali) | revokata | 2 | GR | L-għargħar ta' Evros | 372 | reġjonali | 9.306 | 3 | HU | Għargħar | 519 | maġġuri | 15.064 | 4 | ES | Nirien fil-foresti ta' Galicia | (91) | (reġjonali) | Miċħuda | L-għajnuna totali għall-applikazzjonijiet tal-2006 | 24.370 | 2 0 0 7 | 1 | DE | Il-maltempata "Kyrill" | 4750 | maġġuri | 166.9 | 2 | FR | La Réunion, Iċ-ċiklun "Gamede" | 211 | reġjonali | 5.29 | 3 | ES | L-għargħar ta' El Hierro | (18) | (reġjonali) | Miċħuda | 4 | ES | L-għargħar ta' La Mancha | (66) | (reġjonali) | Miċħuda | 5 | UK | Għargħar | 4 612 | maġġuri | 162.387 | 6 | CY | Nirien fil-foresti | (38) | (reġjonali) | Miċħuda | 7 | ES | Nirien fil-foresti fil-Gżejjer Kanarji | (144) | (reġjonali) | Miċħuda | 8-16 | IT | 9 applikazzjonijiet għal nirien fil-foresti f'9 reġjuni | - | (reġjonali) | mhux ammissibbli, data ta’ skadenza maqbuża | 17 | FR | Il-maltempata Dean/Martinique | 509 | reġjonali | 12.78 | 18 | GR | Nirien fil-foresti | 2 118 | maġġuri | 89.769 | 19 | SI | Għargħar | 233 | maġġuri | 8.254 | L-għajnuna totali għall-applikazzjonijiet tal-2007 | 445.380 | 2 0 0 8 | 1 | CY | Nixfa | 165.4 | maġġuri | 7.605 | 2 | RO | Għargħar | 471.4 | reġjonali | 11.785 | L-għajnuna totali għall-applikazzjonijiet tal-2008 | 19.390 | 2 | IT | It-terremot ta’ Abruzzo | 10 212.0 | maġġuri | 493.771 | 3 | GR | Nirien fil-foresti 09 | (152.8) | (reġjonali) | Miċħuda | 4 | CY | Maltempati 09 | (2.6) | (reġjonali) | Miċħuda | 5 | GR | L-għargħar ta’ Evia | (83.2) | (reġjonali) | Miċħuda | 6 | IT | Il-valanga ta’ tajn f’Messina | (598.9) | (reġjonali) | Miċħuda | L-għajnuna totali għall-applikazzjonijiet tal-2009 | 603.148 | 2 0 1 0 | 1 | IE | L-għargħar 09 | 520.9 | reġjonali | 13.022 | 2 | IT | Għargħar fit-Toskana 09 | (211.7) | (reġjonali) | Miċħuda | 3 | ES | Għargħar f'Andalusia 10 | (709.7) | (reġjonali) | Miċħuda | 4 | PT | Għargħar f'Madeira | 1 080 | maġġuri | 31.256 | 5 | FR | Il-maltempata Xynthia | 1 425 | reġjonali | 35.636 | 6 | SK | Għargħar 10 | 649.9 | maġġuri | 20.431 | 7 | PL | Għargħar 10 | 2 993.7 | maġġuri | 105.567 | 8 | CZ | Għargħar 10 | 204.5 | ġirien | 5.111 | 9 | HU | Għargħar 10 | 719.3 | maġġuri | 22.486 | 10 | HR | Għargħar 10 | 153.04 | ġirien | 3.826 | 11 | FR | Għargħar f'Var 10 | 703-778 | reġjonali | Pendenti fil-31/12/2010 | 12 | RO | Għargħar 10 | 875.75 | maġġuri | 24.968 | 13 | CZ | Għargħar ta' Awwissu 10 | 436.5 | reġjonali | Pendenti fil-31/12/2010 | 14 | DE | Għargħar f'Sachsen 10 | 937.7 | reġjonali | Pendenti fil-31/12/2010 | 15 | HR | Għargħar ta' Settembru 10 | 47 | ġirien | Pendenti fil-31/12/2010 | 16 | SI | Għargħar ta' Settembru 10 | 251.3 | maġġuri | Pendenti fil-31/12/2010 | 17 | HU | Meta nfirxet il-ħama ħamra 10 | 174.32 | reġjonali | Pendenti fil-31/12/2010 | L-għajnuna totali għall-applikazzjonijiet tal-2010 | 262.303 | Total sħiħ ta’ għajnuna approvata mill-2002 lil hawn | EUR 2 414.200 miljun | [1] Ir-Regolament tal-Kunsill (KE) Nru 2012/2002 tal-11 ta' Novembru 2002, ĠU L 311/3 tal-14.11.2002 [2] Il-maġġoranza ta' dawn l-għotjiet setgħu jitħallsu biss fl-2011 wara l-iffirmar tal-ftehimiet ta' implimentazzjoni korrispondenti mal-pajjiżi benefiċjarji. [3] Il-limitu għall-mobilizzazzjoni tal-Fond ta' Solidarjetà huwa definit bħala dannu li jaqbeż 0,6% tad-Dħul Nazzjonali Gross ta' pajjiż jew EUR 3 biljun fi prezzijiet tal-2002. Ħarsa ġenerali tal-limiti applikabbli fl-2010 hija ppreżentata fl-Anness 1. [4] Din il-kondizzjoni meteoroloġika affettwat partijiet kbar fiċ-ċentru u fil-lvant tal-Ewropa matul Mejju u Ġunju tal-2010 u wasslet għal applikazzjonijiet għall-Fond ta’ Solidarjetà minn ħames pajjiżi: is-Slovakkja, il-Polonja, ir-Repubblika Ċeka, l-Ungerija u l-Kroazja. [5] L-Abbozz tal-baġit Emendatorju Nru 8 għall-baġit tal-2010 ġie nnumerat mill-ġdid u adottat bħala l-baġit emendatorju Nru 7 mill-Parlament Ewropew fl-24.11.2010 mingħajr ebda modifika. COM(2010)533, ĠU L 50 tal-24.2.2011. [6] L-Abbozz tal-Baġit Emendatorju Nru 9 għall-baġit 2010 ġie nnumerat mill-ġdid u adottat bħala l-baġit emendatorju Nru 8 mill-Parlament Ewropew fil-15.12.2010 mingħajr ebda modifika. COM(2010) 577; ĠU L 50 tal-24.2.2011. [7] Informazzjoni ddettaljata tinsab fir-Rapport Annwali tal-2009 tal-Fond ta' Solidarjetà tal-Unjoni Ewropea, COM(2011)136 tat-23.03.2011. [8] Il-Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni: Il-Futur tal-Fond ta' Solidarjetà tal-Unjoni Ewropea, COM(2011) 613 finali tas-6.10.2011. [9] Aktar applikazzjonijiet waslu minn CZ (għargħar ta' Awwissu), DE (Għargħar f'Sachsen), HR (Għargħar ta' Settembru), u HU (meta nfirxet il-ħama ħamra). Dawn kienu deċiżi biss fl-2011 u se jiġu koperti fir-Rapport Annwali tal-2011.